Sukladno čl. 22. Zakona o Turističkim zajednicama (NN 52/19, 42/20) i čl. 42. st.8. Statuta Turističke zajednice Općine Šestanovac (Službeni Glasnik 07/20) direktorica TZO Šestanovac podnosi  Turističkom vijeću TZO Šestanovac 
IZVJEŠĆE O RADU DIREKTORA TURISTIČKE ZAJEDNICE ZA 2025. GODINU
U razdoblju od 02. siječnja 2025.g. do 31. prosinca 2025.g. u funkciji direktorice Turističke zajednice Općine Šestanovac provodio sam odluke Turističkog vijeća i organizirao izvršavanje zadataka utvrđenih Programom rada i financijskim planom Turističke zajednice Općine Šestanovac za 2025.g., kao i rebalansom. 
Tijekom godine direktor provodi svoje zadaće u slijedećim područjima: organizaciji rada, rukovođenje i uspješnost poslovanja TZO Šestanovac, promocija destinacije, marketinška infrastruktura, organizacija manifestacija, prijavljivanje na natječaje i tražene sponzora, komunikacijske taktike i drugi propisom utvrđeni zadaci.
Kroz izvještajno razdoblje ostvarena je bliska suradnja s Vijećem i predsjednikom TZ, što je pridonijelo uspješnosti provedbe svih odluka i izvršenju svih, pred turističku zajednicu postavljenih zadaća.
Poslovi i zadaci su obavljani na vrijeme, kvalitetno i u skladu s odlukama Vijeća, dok su sredstva trošena namjenski prema Programu rada, financijskom planu i rebalansu. Osim gore navedenih zadaća direktor   vodi i dnevnu korespodenciju s pravnim i fizičkim osobama čije se poslovanje tiče turističke zajednice. Također, vodi i evidenciju prisutnosti na radu, mjesečni obračun sati, evidenciju godišnjih odmora i slobodnih dana.  Tijekom godine u sklopu ureda zaposlene su dvije osobe direktor i stručni suradnik.
Direktor TZO Šestanovac aktivno je sudjelovao u realizaciji svih aktivnosti planiranih godišnji Programom rada uključujući:
· Provođenje svih radnji potrebnih za neometano funkcioniranje sustava eVisitor
· Aktivno sudjelovanje u organizaciji svih manifestacija realiziranim sukladno Programu rada te racionalnom korištenju sredstava
· Sudjelovanje na koordinaciji direktora turističkih zajednica SDŽ
· Sudjelovanje na skupštinama TZ Splitsko  - dalmatinske županije
· Kontinuirano prezentiranje javnosti aktivnosti TZO Šestanovac putem radija, tiskovnih medija, web stranice te društvenih mreža
Redovito se vršilo prikupljanje i obrada relevantnih podataka po pitanju vođenja jedinstvenog popisa turista putem sustava eVisitor koji su dostavljeni državnim institucijama i korišteni za potrebe TZO.
Prema eVisitoru u 2025. godini ostvareno je 16.296 noćenja.
Kroz isti sustav kontrolirana je naplata turističkih pristojbi dok su neredovnim platišama poslane opomene, odnosno prijave turističkom inspektoratu.
Turistička članarina se kontrolira putem vlastite evidencije obveznika.
MANIFESTACIJE 
U 2025. godini što samostalno, što u suradnji s Općinom Šestanovac, udrugama s područja općine Šestanovac i gospodarskim subjektima realizirane su slijedeće manifestacije čiji je nositelj bila TZO Šestanovac
1. 01.03. Maškare 
2. 30.06. – 30.08. Šestanovačko lito (predstave za djecu i odrasle, humanitarna večer, turnir, koncerti benda “Svetinja”, Harija Rončevića, Pere Galića i dua Hojsak & Novosel, Stjepana Lacha)
3. 26.07. - Okusi Šestanovca 
4. 02.08. - večer Grabovačkih makaruna
5. 23.08. – malonogmetni turnir “Sve u jedan dan”
6. 27.09. - manifestacija “S maslinom u ruci i pismom na usnama” 
7. 17.11. – I u mom mistu Vukovar svitli
8. 05.12. – 31.12. – Advent
Ključno je napomenuti da su manifestacije većim dijelom financirane iz sredstava dodijeljenih putem javnih poziva, donacija i pomoći iz proračuna Općine Šestanovac te sponzorstvima.
PROMOCIJA
Promocija destinacije je osnovna djelatnost turističke zajednice te se njoj pridaje najveći značaj. U izvještajnom razdoblju su traženi optimalni načini za što bolju promidžbu cijele Općine kao turističke destinacije. Online oglašavanje putem društvenih mreža, web stranice TZ i drugih s TZ povezanih pravnih osoba, postaje jedan od najzastupljenijih načina oglašavanja.
INFO I PROMO MATERIJAL
Prema potrebi, tiskali su se dodatni plakati i letci za razna događanja, a za potrebe promocije destinacije napravljena je virtualna šetnja Google street view koja se po potrebi proširuje.
Također, TZO Šestanovac je putem natječaja za dodjelu sredstava iz fonda za nerazvijene TZ organizirala Okuse Šestanovca i manifestaciju “Lito je i u Šestanovcu” za koje ćemo se potruditi da postanu tradicionalna manifestacija posvećena našim običajima i hrani.

